Die geskiedenis herhaal hom gelukkig selde | Netwerk24
Die geskiedenis herhaal hom gelukkig selde
Deur Leopold Scholtz 15 Februarie 2020 03:10
Vandeesweek, 75 jaar gelede, het die inwoners van die Duitse stad Dresden bekommerd na die naderende gedreun van honderde Geallieerde bomwerpers in die naglug opgekyk. Minute later het duisende brand- en brisantbomme verwoesting begin saai.
Toe dit klaar was, was die eeue-oue stad met sy onvergelyklike kultuurskatte, bekend as die Florence aan die Elbe, 'n rokende ruïne.
Nazi-propaganda het die dodetal op 200 000 gestel. In 2004 het 'n komitee vooraanstaande historici alle bronne geweeg en die ware syfer in die omgewing van 25 000 vasgestel. Selfs dié syfer kom op 'n oorlogsmisdaad neer. En tog is die 25 000 maar 'n minderheid van die geskatte 600 000 Duitsers wat in die Tweede Wêreldoorlog in Geal­lieerde lugaanvalle gesterf het.
Laat daar geen misverstand hieroor wees nie: Die Nazi's was nie die "goeie ouens" in die oorlog nie. Hulle het 'n oorlog gewetenloos uitgelok en was verantwoordelik vir die dood van tientalle miljoene mense, onder wie 'n geskatte ses miljoen Jode.
Maar oorlog het 'n afbrekende uitwerking op sowel die goeies as die slegtes, totdat die goeies naderhand byna nie van die slegtes te onderskei is nie.
Die vermaarde Britse krygshistorikus Max Hastings skryf vandeesweek in The Times: "Every society that engages in a war becomes morally compromised. This befell the Allies in the Second World War, and the fate of Dresden represented a significant portion of their fall from grace."
Gelukkig herhaal die geskiedenis hom byna nooit
e verskrikkings van die oorlog en die onbetwisbare morele dieptes waartoe Adolf Hitler en sy volgelinge miljoene andersins goeie Duitsers laat daal het, het ná 1945 tot 'n intense selfondersoek in die ou Wes-Duitsland gelei.
Dáár is die korrekte les – "Nooit weer nie!" – goed geleer. Helaas is dit deel van die kommunistiese Oos-Duitse diktatuur se erfenis dat dieselfde nie in die gebied onder sy heerskappy gebeur het nie. Dit is waarom die ekstreemregse party Alternatief vir Duitsland (AfD) in die ses oostelike deelstate veel meer steun as in die weste geniet.
Trouens, die regtervleuel van die AfD flankeer openlik met die neo-Nazisme en ontken plek-plek selfs die Duitse skuld. 'n Hof het bepaal dat een van die regtervleuel se leiers só regs is dat hy as "fascis" beskryf mag word.
In die oostelike deelstaat Turinge het die AfD nou daarin geslaag om 'n krisis in die sentristiese regerende Christen-Demokrate te veroorsaak, wat selfs tot bondskanselier Angela Merkel se politieke einde kan lei.